Diari Oficial de la Generalitat Valenciana


Sumari del DOGV 8043, del 19-05-2017 (2017/4217)

Resolució de 8 de maig de 2017, de la consellera d'Habitatge, Obres Públiques i Vertebració del Territori, per la qual se sotmet novament a consultes i participació i informació pública, la Proposta de pla d'acció territorial de la infraestructura verda del litoral de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8043

Data del DOGV
:   19-05-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/4217


Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Resolució de 8 de maig de 2017, de la consellera d'Habitatge, Obres Públiques i Vertebració del Territori, per la qual se sotmet novament a consultes i participació i informació pública, la Proposta de pla d'acció territorial de la infraestructura verda del litoral de la Comunitat Valenciana. [2017/4217]  
Antecedents  
1. Mitjançant la resolució de la consellera d'Habitatge, Obres Públiques i Vertebració del Territori, d'11 de novembre de 2015, es va iniciar la tramitació del Pla d'acció territorial de la infraestructura verda del litoral de la Comunitat Valenciana (d'ara endavant PATIVEL), amb la finalitat d'actuar de manera immediata sobre aquest espai tan fràgil.  
2. Amb data 28 d'abril de 2016, es va emetre per la comissió d'avaluació ambiental el document d'abast de l'estudi ambiental i territorial estratègic, en compliment de la Llei 21/2013, de 28 d'abril, d'avaluació ambiental, i de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
3. Mitjançant la Resolució de la consellera d'Habitatge, Obres Públiques i Vertebració del Territori, de 28 d'octubre de 2016, s'acorda sotmetre a consultes, participació i informació pública la versió preliminar del PATIVEL, així com la documentació ambiental pertinent, l'Estudi de Paisatge i altres informes i estudis. Amb posterioritat i mitjançant Resolució del director general d'Ordenació del Territori, Urbanisme i Paisatge, d'11 de novembre de 2016, es fa la correcció d'errades materials o de fet detectades en la publicació en el Diari Oficial de la Generalitat Valenciana.  
4. Mitjançant la Resolució de la consellera d'Habitatge, Obres Públiques i Vertebració del Territori, de 22 de desembre de 2016, s'acorda ampliar el termini de consultes i participació pública, fins al 31 de gener de 2017.  
5. En l'expedient consta un informe de la Subdirecció General d'Ordenació del Territori i Paisatge, de 8 de maig de 2017, i de la Direcció General d'Obres Públiques, Transport i mobilitat, de data 8 de maig de 2017, en què es realitza una síntesi de les al·legacions i suggeriments presentats durant el procés de participació pública en general i, en particular, en la fase d'informació pública. Igualment, cal destacar l'informe emès per l'Advocacia de la Generalitat, de 18 de desembre de 2015.  
  
  
Fonaments de dret  
1. De conformitat amb el que estableix l'article 53.5 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, i en haver-se produït canvis en la versió preliminar del pla, abans d'adoptar-los, se sotmet novament a consultes, participació i informació pública durant el període de vint dies hàbils, mitjançant publicació en el Diari Oficial de la Generalitat Valenciana i en un diari d'informació general d'àmplia difusió. Durant aquest període s'admetran, per al seu examen i consideració, nous suggeriments o al·legacions referits als canvis realitzats; podent-se inadmetre els que reiteren arguments i redunden en aspectes prèviament informats.  
D'acord amb allò que s'ha exposat, resolc:  
  
Primer  
Sotmetre novament a consultes i participació i informació pública les modificacions realitzades a la versió preliminar del PATIVEL, així com la documentació ambiental pertinent, l'estudi de paisatge i altres informes i estudis.  
  
Segon  
Ordenar la publicació d'aquesta resolució en el Diari Oficial de la Generalitat Valenciana, en un diari no oficial d'àmplia difusió i en la pàgina web de la Conselleria d'Habitatge, Obres Públiques i Vertebració del Territori. Igualment, s'ordena la remissió de la present resolució als ajuntaments afectats, a fi que la publiquen al seu tauler d'edictes, junt amb una relació individualitzada de tots aquells que han intervingut en el procés de participació pública, sobre qüestions genèriques o relatives al seu terme municipal.  
  
Tercer  
El termini de participació pública i consultes serà de vint dies hàbils i començarà a comptar a partir des de l'endemà de la publicació d'aquesta resolució en el Diari Oficial de la Generalitat Valenciana, als efectes que el públic interessat puga examinar-lo i formular les observacions, al·legacions i suggeriments que estime pertinents, sobre les modificacions realitzades a la versió preliminar exposada al públic mitjançant la Resolució de 28 d'octubre de 2016.  
  
Quart  
La nova documentació del pla podrà consultar-se a través del següent enllaç de la pàgina web de la Conselleria d'Habitatge, Obres Públiques i Vertebració del Territori, http://www.habitatge.gva.es/pativel, i en dies laborables, en horari de matins (09.00 hores a 14.00 hores), en els següents locals:  
· Subdirecció General d'Ordenació del Territori i Paisatge, ciutat administrativa 9 d'Octubre, torre 1, planta onze, carrer de Castán Tobeñas, núm. 77, 46999 València.  
· Servei Territorial d'Urbanisme d'Alacant, de la Conselleria d'Habitatge, Obres Públiques i Vertebració del Territori. Avinguda d'Aguilera, núm. 1, cinquena, 03045 Alacant.  
· Servei Territorial d'Urbanisme de Castelló, de la Conselleria d'Habitatge, Obres Públiques i Vertebració del Territori. Avinguda del Mar, núm. 16, 12722 Castelló de la Plana.  
· Servei Territorial d'Urbanisme de València, de la Conselleria d'Habitatge, Obres Públiques i Vertebració del Territori. Edifici Prop. Carrer de Gregorio Gea, núm. 27, 46414 València.  
Així mateix, l'expedient administratiu es podrà consultar en dies laborables, en horari de matins (09.00 hores a 14.00 hores), en les dependències de la Subdirecció General d'Ordenació del Territori i Paisatge, ciutat administrativa 9 d'Octubre, torre 1, planta 11, carrer de Castán Tobeñas, núm. 77, 46669 València.  
  
Cinqué  
Es manté la suspensió de programes d'actuació i d'autoritzacions i llicències, en els mateixos termes que es van establir en la correcció d'errades de la Resolució de 28 d'octubre de 2016, de la Conselleria d'Habitatge, Obres Públiques i Vertebració del Territori, a què s'ha fet referència en l'antecedent de fet tercer d'aquesta resolució. Es mantenen, per tant, els terminis fixats en l'esmentada correcció d'errades.  
  
Aquesta resolució és un acte de tràmit contra el qual no es pot interposar cap recurs, sense perjuí del dret dels interessats a interposar el que consideren oportú.  
  
València, 8 de maig de 2017. La consellera d'Habitatge, Obres Públiques i Vertebració del Territori: María José Salvador Rubert.